**2019 METŲ SUAUGUSIŲJŲ MOKYMOSI SAVAITĖ „MOKYMOSI PASAULIS LAUKIA. KELIAUKIME“ BIRŽŲ RAJONO SAVIVALDYBĖJE**

Biržų švietimo pagalbos tarnyba drauge su Biržų trečiojo amžiaus universitetu jau  kelinti metai dalyvauja Lietuvos suaugusiųjų švietimo asociacijos inicijuojamose suaugusiųjų mokymosi savaitėse.

Šiemet pavyko suburti nemažai Biržų rajono savivaldybės įstaigų, organizuojančių neformalųjį suaugusiųjų mokymąsi. Visa savaitė buvo gausi kūrybiškų ir patrauklių renginių, tad biržiečiai turėjo didelę galimybę pagal savo poreikius rinktis mokymus - keliauti iš vienos įstaigos į kitą, nuo vienos formos renginio prie kitos ir t.t. Biržų švietimo pagalbos tarnyba pasiūlė užsiėmimą „Kelionė į spalvingą fraktalų pasaulį“ ir paskaitą – kelionę į save „Psichoemocinio raštingumo kompetencijos tobulinimas“. Trečiojo amžiaus universitetas kvietė net į tris renginius: į Erminos Čepienės autorinę parodą „Gyvenimas – kelionė“, mokymus „Kelionė sveikatos link“ bei  kūrybinę laboratoriją „Per spalvas link savęs“. Visuomenės sveikatos biuras ragino domėtis savigynos pagrindais, kvietė į ryto mankštą bei džiugumo užsiėmimą „Juoko joga“. Pagyvenusių žmonių asociacija pasiūlė virtualią kelionę „Elektroninės paslaugos senjorams“. Biržų technologijų ir verslo mokymo centras visus viliojo į  praktinius maisto gamybos užsiėmimus „Saldi kelionė“. Biržų rajono savivaldybės Jurgio Bielinio viešoji biblioteka pasiūlė domėtis bibliotekos teikiamomis paslaugomis „Naudinga susipažinti – Biblioteka!“. Biržų krašto muziejus „Sėla“ pakvietė į pačią tikriausią kelionę pagrindine Biržų gatve – ekskursiją „Kokių istorijų mums gali papasakoti Dirvono, o, galbūt, Vytauto gatvė?“. Mokymosi savaitę užbaigė  Eglės Andrejevaitės ir fortepijono studijos TonArt pianistų koncertas „Muzika priklauso visiems“, kuriame pristatyta idėja, kaip galima išmokti groti fortepijonu, to niekada nedarius. Dalyviai noriai lankė mokymosi renginius, turiningai nušvietė vietos spauda ir televizija.

Suaugusiųjų mokymosi savaitė mūsų savivaldybėje atskleidė partnerišką  suaugusiųjų švietėjų bendradarbiavimą skleidžiant aktyvaus mokymosi idėjas ir galimybes, pristatant mokymąsi kaip kūrybiškumo ir žaismingumo patirtį, sustiprino suaugusiųjų bendruomenės motyvaciją  mokytis  įvairiose gyvenimo srityse.

                                             Biržų švietimo pagalbos tarnybos metodininkė, neformaliojo  suaugusiųjų švietimo  koordinatorė Audronė Januševičiutė